[Gregorius Episcopus servus servorum Dei, dilecto filio Abbati Clun. salutem et Apostolicam benedictionem. Quanto Cluniacense Monasterium inter alia honorabilius esse dignoscitur, et nos erga illud majori affectione movemur; tantò est diligentius providendum ut laudabilis religionis suæ fama conspectius enitescat, quæ posset per impunitatem delinquentium obfuscari. Quia verò liberius consuevit indulta, quàm de jure communi competit, auctoritate procedi; et plura per Dei gratiam in tua persona conveniunt, quæ de te nobis præbent fiduciam pleniorem, cum vir sis providus et discretus, et zelum habeas et scientiam, ac in te vigere religio dignoscatur. Nos devotionis tuæ supplicationibus inclinati, corrigendi non-obstante appellationis objectu, cum à correctione non liceat appellare, subditorum tuorum excessus, et cogendi eos ad observationem eorum, quæ pro reformatione Ordinis sunt statuta, liberam tibi auctoritate præsentium concedimus facultatem. Datum Perusii XII. Kalendas Novembris. Pontificatus nostri anno II.]